03/09/2012 | Administración LocalMunicipal
Arteixo
Secretaría Xeral
Bases das axudas para material educativo para segundo ciclo de educación infantil do Concello de Arteixo

Pola Xunta de Goberno Local, en sesión ordinaria de vinte e dous de Agosto de dous mil doce, aprobouse A CONVOCATORIA DE AXUDAS PARA A ADQUISICIÓN DE LIBROS DE TEXTO, MATERIAIS CURRICULARES E MATERIAL DIDÁCTICO E COMPLEMENTARIO DESTINADO AO ALUMNADO MATRICULADO O SEGUNDO CICLO DE EDUCACIÓN INFANTIL NOS CENTROS EDUCATIVOS SOSTIDOS CON FONDOS PÚBLICOS, do seguinte teor literal: O Concello de Arteixo convoca axudas para adquirir libros de texto, materiais curriculares e material didáctico e complementario para o alumnado do segundo ciclo de Educación Infantil dos centros educativos sostidos con fondos públicos para aquelas unidades familiares ou de convivencia que estean empadroadas e residan durante o curso escolar neste Concello. Nelas investirá un total de 22.000,00 €, con carga o partida 32048900 do Orzamento Municipal do ano 2012 e que se rexerán polas seguintes bases: Os interesados poderán presentar as súas solicitudes dende o día seguinte á publicación destas bases no Boletín Oficial da Provincia da Coruña ata o 29 de SETEMBRO do ano que andamos no Rexisto Xeral do Concello de Arteixo. PRIMEIRA.- Estas bases regularán a concesión de axudas anuais, para adquirir libros de texto, materiais curriculares e material didáctico e complementario para o alumnado do segundo ciclo de Educación Infantil dos centros educativos sostidos con fondos públicos e que estean empadroados e residan durante o curso escolar neste Concello. SEGUNDA.- Para o curso 2012/2013 aboaranse as axudas a aqueles solicitantes que reúnan os seguintes requisitos atendendo á renda per cápita familiar correspondente ao exercicio 2011. - Familias monoparentais: · Renda per cápita familiar anual ata 6000 €: 170 € · Renda per cápita familiar anual de 6000,01 € ata 9000 €: 90 € - Resto de familias: · Renda per cápita familiar anual ata 5400 €: 170 € · Renda per cápita familiar anual de 5400,01 € ata 9000 €: 90 € Para financiar este programa destínanse 22.000 € do presuposto municipal. De non concederse todas as axudas a cuantía económica reverterá á partida presupostaria. As solicitudes ordenaranse por renda per cápita familiar (de menor a maior), e asignaranse por orde. No caso de que os recursos destinados inicialmente á concesión destas axudas se tiveran esgotado sen ser atendidas a totalidade das solicitudes presentadas que cumpran os requisitos establecidos, o órgano competente, previa certificación de existencia de crédito por parte da Intervención municipal, poderá acordar o incremento da asignación inicial total con cargo á mesma aplicación orzamentaria. TERCEIRA.- A renda per cápita anual da unidade familiar ou convivencial computarase segundo as seguintes regras: a) Entenderase por unidade familiar a formada polos cónxuxes non separados legalmente e: i. Os/as fillos/as menores, con excepción dos que, con consentimento dos/as pais/nais, vivan independentes destes/as. ii. Os/as fillos/as maiores de idade incapacitados xudicialmente suxeitos á patria potestade prorrogada ou rehabilitada. iii. Os/as fillos/as maiores de dezaoito anos discapacitados cun grao de discapacidade superior ao 33 por cento. A determinación dos membros da unidade familiar realizarase atendendo á situación existente no 31 de decembro do ano a que se refiran os datos económicos a que se refiren as seguintes regras. b) Tomarase o importe dos ingresos totais da unidade familiar, que será o resultado da agregación das rendas do exercicio anterior a aquel en que dea comezo o curso escolar, no cal se pretenda que produza efectos, de cada un dos membros da unidade familiar, calculadas por agregación da base impoñible xeral coa base impoñible do aforro, calculadas segundo os criterios establecidos na normativa do imposto sobre a renda das persoas físicas. O importe dos ingresos totais da unidade familiar será acreditado, mediante a presentación das copias certificadas pola Administración tributaria das declaracións do IRPF ou a certificación de ingresos das persoas que non presentasen as declaracións do IRPF. A documentación anterior poderá ser substituída pola correspondente autorización a esta administración para obter os datos necesarios para determinar os ingresos totais para estes efectos a través das correspondentes administracións tributarias. c) O importe anterior dividirase polo número de membros computables da unidade familiar. Entenderase por familia monoparental a unidade familiar a que se refire a letra a) cando formase parte dela un único proxenitor ou proxenitora que non conviva con outra persoa con que manteña unha relación análoga á conxugal e sempre que o outro proxenitor ou proxenitora non contribúa economicamente ao seu sustento. Para as persoas non obrigadas a declarar, as bases impoñibles ás que se fai referencia obteranse como resultado de aplicar aos datos existentes na Administración os criterios da lexislación do imposto sobre a renda das persoas físicas. CUARTA.- O Concello aboará nun só pagamento a axuda concedida, trala súa concesión. QUINTA.-As solicitudes presentaránse dende o día seguinte á publicación das bases no BOP, ata o 29 de setembro 2012 (incluído), no Rexistro Xeral do Concello, acompañadas da seguinte documentación: -Solicitude normalizada que será facilitada polo SM de Educación -Declaración doutras axudas recibidas ou solicitadas (públicas ou privadas) -Copia da matrícula no curso 2012-2013 -Copia do DNI dos proxenitores ou titores do menor para o cal se solicita a axuda -Copia completa do libro de familia, ou no seu caso, documentación que o substitúa -Designación de conta bancaria segundo modelo facilitado polo SM de Educación -Factura orixinal na que deberán figurar como mínimo os seguintes datos: * O CIF, NIF ou NIE do establecemento * Nome do titular do establecemento (empresa/ apelidos e nome) * Datos do establecemento (denominación comercial, dirección completa, concello, provincia) *Data da factura *Número de factura *Deberá acreditarse o pago da factura SEXTA.- De acordo co establecido no artigo 71 da Ley 30/1992, de 26 de novembro de réxime xurídico das administracións públicas e de procedemento administrativo común, para aquelas solicitudes que non estean debidamente cubertas ou non acheguen os documentos preceptivos, o departamento de Educación do Concello de Arteixo requerirá á persoa interesada para que, nun prazo de dez días, subsane as faltas ou remita os documentos preceptivos. De non facelo entenderase que desistiu da súa petición e arquivarase o expediente nos termos previsto na citada lei. SÉTIMA.- As solicitudes serán avaliadas por unha comisión constituída pola concelleira de Educación, a concelleira de Servizos Económicos e a técnica de Educación do Concello de Arteixo. OITAVA.- Esta axuda considérase compatible con calqueroutra axuda para o mesmo fin sempre que non superen o 100% do gasto, aínda que a persoa solicitante deberá asumir as responsabilidades derivadas de solicitar varias axudas para o mesmo fin fronte a outras administracións ou entidades. NOVENA.-. Débese acreditar que cumpren cos requisitos para ser beneficiario de subvencións establecidos no artigo 13 da Lei 38/2003, xeral de subvencións, con especial referencia á declaración xurada de que se atopa ao corrente coas obrigas tributarias, coa Seguridade Social e co Concello de Arteixo. DÉCIMA.- O Concello resérvase o dereito de esixir o reintegro total ou parcial da bolsa concedida ao alumnado no caso de demostrarse irregularidades na documentación. UNDÉCIMA.- O Concello publicará na súa páxina web oficial e no taboleiro de edictos a relación dos beneficiarios, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación.” En Arteixo, a 24 de agosto de 2012 V. e pr. Asdo.: Carlos Calvelo Martínez ALCALDE – PRESIDENTE